## Generalitat, Diputació d’Alacant i Govern de Múrcia es reunixen per a coordinar l’estratègia de defensa política i jurídica del Tajo-Segura

*** Representants de les tres administracions mantenen una reunió de treball en la Diputació per a posar en comú les línies d’actuació
* Les demandes contra l’augment dels cabals ecològics o la revisió de les regles d’explotació centren la reunió**

Representants polítics i tècnics de la Conselleria de Medi Ambient, Aigua, Infraestructures i Territori; la Diputació d’Alacant, i el Govern de Múrcia s’han reunit este matí en la institució provincial alacantina amb l’objectiu de coordinar i perfilar els arguments de defensa del transvasament Tajo-Segura, pel que fa a l’augment dels cabals ecològics, el recorregut per les tres administracions davant del Tribunal Suprem i l’actualització de les regles d’explotació d’este aqüeducte que el Ministeri de Transició Ecològica abordarà pròximament.

Durant la reunió, i en relació amb l’augment dels cabals ecològics fixats en la nova planificació hidrològica del Tajo, s’han exposat els diversos arguments tècnics i jurídics que tant Diputació, Govern de Múrcia com Generalitat arrepleguen en les seues demandes davant del Tribunal Suprem, que en el cas de les dos primeres administracions s’han de formalitzar pròximament.

El secretari autonòmic de Medi Ambient i la directora general de l’Aigua han subratllat la necessitat de conjuminar criteris i establir una estratègia comuna per a reforçar amb “unitat d’acció” la defensa “de cada gota d’aigua que necessiten els nostres territoris”.

L’arbitrarietat i la falta de justificació en la fixació dels cabals, que creixen gradualment fins als 8,6 metres cúbics per segon de mitjana en els trams afectats, sense que hi haja estudis tècnics i científics que avalen l’augment escalonat, o la falta de coordinació dels plans de conca són alguns dels principals arguments que sostenen estes tres administracions, que acompanyaran les seues demandes amb diversos estudis i informes elaborats per experts sobre l’impacte socioeconòmic, mediambiental o hidrològic de la retallada del transvasament.

En este sentit, durant la trobada, els tècnics han tornat a posar de manifest que l’augment dels cabals “no garantix una millor preservació de l’ecosistema o de la qualitat de les aigües”.

Quant a les normes d’explotació, que s’haurien d’actualitzar en compliment del que va establir el Govern fa un any, després de l’aprovació de la nova planificació hidrològica, s’ha advocat perquè la Diputació d’Alacant i els governs de Múrcia i la Comunitat Valenciana “facen causa comuna” i plantegen al Ministeri de Transició Ecològica una proposta conjunta en relació amb esta qüestió, que suposa també una retallada en l’aigua transvasada al Segura. La proposta implicaria, entre altres qüestions, crear un grup de treball tècnic entre Administració central i comunitats autònomes per a abordar l’actualització de les regles d’explotació.

En la trobada han participat el secretari autonòmic de Medi Ambient, Javier Sendra; el director general d’Aigua de Múrcia, José Sandoval, i la seua homòloga en la Generalitat, Sabina Galindo; el president provincial, Toni Pérez; la vicepresidenta primera i diputada de Cicle Hídric, Ana Serna, junt amb els experts hídrics Francisco Cabezas, director de l’Institut Euromediterrani de l’Aigua; Joaquín Melgarejo, membre de la Comissió Provincial de l’Aigua i director de la Càtedra de l’Aigua de la UA, i Andrés Molina, director de l’Institut de l’Aigua de la UA. També hi han assistit la presidenta de la Comissió de Medi Ambient, Aigua i Ordenació del Territori en les Corts, la diputada María Gómez, i la delegada del Consell a Alacant, Agustina Esteve.

Fecha: 09/02/2024